Ministarstva obrazovanja, nauke, kulture i sporta po kantonima u Federaciji Bosne i Hercegovine

[mini|304x304piksel|Kantoni [Federacija Bosne i Hercegovine|Federacije Bosne i Hercegovine]]
**Ministarstvo obrazovanja, nauke, kulture i sporta** čini jedno od ministarstava kantonalnih vlada u Federaciji Bosne i Hercegovine, nadležno za sprovođenje politike obrazovanja, nauke, kulture i sporta na području kantona.
## Historija 
Godine 1992, nakon sticanja nezavisnosti Republike Bosne i Hercegovine od Socijalističke federativne republike Jugoslavije (SFRJ), osnovano je Ministarstvo za obrazovanje, nauku i kulturu Republike Bosne i Hercegovine, a za ministra je tada imenovan Nikola Kovač.

Nakon rata u Bosni i Hercegovini i potpisivanja Dejtonskog mirovnog sporazuma 1995. godine, a s obzirom na ustavne nadležnosti, nadležnost nad obrazovanjem i naukom dodijeljena je entitetima – Federaciji Bosne i Hercegovine i Republici Srpskoj – nakon čega su formirana entitetska ministarstva obrazovanja i nauke, dok je u Federaciji Bosne i Hercegovine oblast obrazovanja i nauke dodatno podijeljena na kantone.
## Nadležnosti 
Glavna osoba u ministarstvu je kantonalni ministar ili ministrica obrazovanja, nauke, kulture i sporta, dok je broj pomoćnika i sekretara nejednako raspoređen po kantonima. 
### Djelokrug 
Kantonalno ministarstvo obrazovanja, nauke, kulture i sporta obavlja poslove koje se odnose na ostvarivanje nadležnosti kantona Federacije BiH u oblastima obrazovanja, nauke, kulture i sporta. Prema tome, ministarstvo je nadležno za:

* predškolski i osnovni odgoj i obrazovanje, srednje, više i visoko obrazovanje 
* registracija odgojno-obrazovnih ustanova predškolskog odgoja, osnovnog i srednjeg obrazovanja na području kantona i nadzor nad njima
* praćenje i poboljšanje učeničkog i studenskog standarda
* praćenje i podržavanje sportista i sportskih udruženja od kantonalnog interesa
* zaštita sloboda i ljudskih prava utvrđenim članu II.A. (1-7) Ustava Federacije BiH i Aneksa Ustava
* rješavanje sporova u drugom stepenu iz svoje oblasti
* zakonsko regulisanje oblasti obrazovanja, nauke, kulture i sporta
* druge poslove utvrđene zakonom

Za ostvarivanje tih nadležnosti neophodna je i saradnja sa drugim kantonalnim, entitetskim i državnim institucijama, te adekvatno praćenje spomenutih oblasti.

## Kantonalna ministarstva obrazovanja, nauke, kulture i sporta 
### Bosansko-podrinjski kanton Goražde 
Ministarstvo za obrazovanje, mlade, nauku, kulturu i sport Bosansko-podrinjskog kantona Goražde se sastoji od 9 sektora (za pravne poslove, za srednje, više i visoko obrazovanje, za predškolsko i osnovno obrazovanje i odgoj, za nauku i kulturu, za sport, za poslove sigurnosti saobraćaja, za ekonomske poslove i za administrativno-tehničke poslove, Inspektorat), dok se njegovo sjedište nalazi u ulici 1. slavne višegradske brigade 2a u Goraždu. Od 8. januara 2015. se na poziciji kantonalnog ministra za obrazovanje, nauku, kulturu i sport BPK nalazi Damir Žuga (SBiH).

### Hercegovačko-neretvanski kanton 
Ministarstvo obrazovanja, nauke, kulture i sporta Hercegovačko-neretvanskog kantona (hrvatski: Ministarstvo prosvjete, znanosti, kulture i športa) se sastoji od pet sektora (za preškolsko, osnovno i srednje obrazovanje, za visoko obrazovanje i nauku, za kulturu, sport i informisanje i za edukaciju i licenciranje u saobraćaju, Inspektorat), dok se njegovo sjedište nalazi u ulici Stjepana Radića 3 u Mostaru. Od 23. septembra 2015. se na poziciji resornog ministra nalazi Rašid Hadžović (SDA).

### Kanton 10 
Ministarstvo nauke, obrazovanja, kulture i sporta Kantona 10 (hrvatski: Ministarstvo znanosti, prosvjete, kulture i športa) se sastoji od tri sektora (za obrazovanje, za prometnu edukaciju i za normativno-pravne, upravno-pravne i opće poslove), dok se njegovo sjedište nalazi u ulici Stjepana II Kotromanića u Livnom. Od 21. juna 2017. se na pozicji ministra nauke, obrazovanja, nauke, kulture i sporta K10 nalazi Petar Galić (HDZ BiH).

### Posavski kanton 
Ministarstvo obrazovanja, nauke, kulture i sporta Posavskog kantona (hrvatski: Ministarstvo prosvjete, znanosti, kulture i sporta) se sastoji od dva sektora (za obrazovanje i nauku i za kulturu, sport i informisanje), dok se njegovo sjedište nalazi u ulici Jug I u Orašju. Na poziciji ministra obrazovanja, nauke, kulture i sporta PK se od 23. marta 2015. nalazi Drago Kopić (HDZ BiH).

### Kanton Sarajevo 
U Kantonu Sarajevo, u odnosu na druge kantone FBiH, oblasti obrazovanja i nauke i kulture i sporta čine zasebne resore, pa tako u KS postoje ministarstvo za obrazovanje, nauku i mlade i ministarstvo kulture i sporta.

Ministarstvo za obrazovanje, nauku i mlade Kantona Sarajevo se sastoji od šest sektora (za predškolski, osnovni odgoj i obrazovanje i inkluzivno obrazovanje, za srednje obrazovanje i obrazovanje odraslih, za visoko obrazovanje, nauku i mlade,za informatizaciju, međunarodnu saradnju i evropske integracije, za ekonomske poslove i za saobraćaj i edukaciju). Sjedište ministarstva se nalazi u ulici Reisa Džemaludina Čauševića 1 u Sarajevu, dok se od 26. decembra 2018. na poziciji resornog ministra nalazi Mirvad Kurić (SBB). U sastavu ministarstva se nalazi kantonalni Prosvjetno-pedagoški zavod.

Ministarstvo kulture i sporta Kantona Sarajevo se sastoji od tri sektora (za kulturu, za sport i za ekonomsko-pravne poslove), dok se njegovo sjedište nalazi u ulici Reisa Džemaludina Čauševića 1 u Sarajevu. Na poziciji ministra kulture i sporta KSse od 4. aprila 2018. nalazi Mirvad Kurić (SBB).

### Srednjobosanski kanton 
Ministarstvo obrazovanja, nauke, kulture i sporta Srednjobosanskog kantona (hrvatski: Ministarstvo obrazovanja, znanosti, kulture i športa) se sastoji od pet sektora (za obrazovanje i nauku, za kulturu, sport i informisanje, za materijalno-finansijske poslove i za autoškole i vozačke ispite, te Inspektorat), dok se njegovo sjedište nalazi u Staničnoj ulici 43 u Travniku. Na pozicji ministrice obrazovanja, nauke, kulture i sporta  SBK se od 15. februara 2019. nalazi Bojan Domić (HDZ BiH).

### Tuzlanski kanton 
U Tuzlanskom kantonu, kao i u Kantonu Sarajevo, oblasti obrazovanja i nauke i kulture i sporta čine zasebne resore, pa tako u Tuzlanskom kantonu postoje ministarstvo obrazovanja i nauke i ministarstvo za kulturu, sport i mlade.

Ministarstvo obrazovanja i nauke Tuzlanskog kantona se sastoji od tri sektora (za obrazovanje i nauku, za ekonomsko-finansijske poslove i za pravne i opće poslove), dok se njegovo sjedište nalazi u ulici Muhameda Hevaija Uskufija 1 u Tuzli. Na pozicji ministra obrazovanja i nauke TK se od 27. novembra 2015. nalazi Zlatan Muratović (SBB).

Ministrica za kulturu, sport i mlade Tuzlanskog kantona je od 17. februara 2018. Slavena Vojinović, dok se sjedište ministarstva nalazi u Rudarskoj ulici 65 u Tuzli.

### Unsko-sanski kanton 
Ministar obrazovanja, nauke, kulture i sporta Unsko-sanskog kantona je od 17. oktobra 2018. Damir Omerdić (Pomak), dok se sjedište nalazi u ulici Alije Đerzeleza 2 u Bihaću.

### Zapadnohercegovački kanton 
Ministar obrazovanja, nauke, kulture i sporta Zapadnohercegovačkog kantona (hrvatski: Ministar obrazovanja, znanosti, kulture i športa) je od 4. februara 2015. Ružica Mikulić (HDZ BiH), dok se sjedište ministarstva nalazi u ulici Stjepana Radića 37b u Širokom Brijegu.

### Zeničko-dobojski kanton 
Ministarstvo za obrazovanje, nauku, kulturu i sport Zeničko-dobojskog kantona se sastoji od pet sektora (za planiranje, analitiku i poslove saobraćajne edukacije, za za visoko obrazovanje i nauku, za predškolsko, osnovno i srednje obrazovanje i odgoj i obrazovanje odraslih i Inspektorat). Sjedište ministarstva se nalazi u ulici Zmaja od Bosne u Zenici, dok se na njegovom čelu od 11. marta 2015. nalazi Mensur Sinanović (SDA).
## Reference 
Kategorija:Ministarstva vlada kantona u Federaciji Bosne i Hercegovine